เขียนย่อหน้าเกี่ยวกับ 7 ข้อคิดจากหนังสือ The Psychology of Money : จิตวิทยาว่าด้วยเงิน
หนังสือ The Psychology of Money : จิตวิทยาว่าด้วยเงิน มีข้อคิดที่น่าสนใจอยู่ 7 ข้อ ข้อแรก ผู้คนทำเรื่องบ้า ๆ กับเงินมากมาย แต่ไม่มีใครเป็นคนบ้า ข้อที่สอง การรู้ว่าเมื่อไรที่ต้องหยุดรับความเสี่ยง เป็นการรู้ว่าเมื่อไรที่มีพอแล้ว ข้อที่สาม การเริ่มต้นเล็ก ๆ นำไปสู่ผลลัพธ์ที่น่าอัศจรรย์ได้ ข้อที่สี่ การได้เป็นนายของเวลา คือคุณค่าที่สำคัญที่สุดของการมีเงิน ข้อที่ห้า การรักษาเงินทองให้อยู่ได้ต่อไปจะต้องระมัดระวังและคิดหน้าคิดหลัง เพราะการสร้างความร่ำรวย และการรักษาความร่ำรวย จะใช้ทักษะแตกต่างกัน ข้อที่หก คนที่อยู่ในตลาดอาจกำลังเล่นคนละเกม จึงต้องไม่จับสัญญาณผิด ๆ ที่มาจากนักลงทุนที่มีเป้าหมายต่างตนเอง และข้อสุดท้าย เวลาที่อยู่ในตลาด คือปัจจัยที่สำคัญที่สุดในการลงทุน

บทเรียนจากย่อหน้านี้

7 ข้อคิดจากหนังสือ The Psychology of Money : จิตวิทยาว่าด้วยเงิน


1. ไม่มีใครเป็นคนบ้า
“ผู้คนทำเรื่องบ้า ๆ กับเงินมากมาย แต่ไม่มีใครเป็นคนบ้า” ผู้คนจากต่างยุคสมัย ถูกเลี้ยงมาโดยครอบครัวที่ต่างกัน รายได้แตกต่างกัน ยึดถือคุณค่าต่างกัน เกิดมาในระบบเศรษฐกิจที่แตกต่าง มีประสบการณ์ในตลาดแรงงานที่แตกต่าง ซึ่งมาพร้อมกับสิ่งจูงใจที่แตกต่าง เรียนรู้บทเรียนที่แตกต่างกันโดยสิ้นเชิง


2. มีหลายสิ่งที่ไม่ควรค่าแก่การเสี่ยง
สิ่งที่ดีที่สุดในการรักษาชื่อเสียง อิสรภาพ ครอบครัว ความรัก และความสุข คือ การรู้ว่าเมื่อไรที่จะต้องหยุดรับความเสี่ยง ซึ่งอาจเป็นอันตรายต่อสิ่งเหล่านี้ มันคือการรู้ว่าเมื่อไรที่มี “พอ” แล้ว


3. การเริ่มต้นเล็ก ๆ
การเริ่มต้นเล็ก ๆ สามารถนำไปสู่ผลลัพธ์ที่น่าอัศจรรย์ มันอาจเป็นสิ่งที่ขัดแย้งกับตรรกะ จนไม่เข้าใจว่าการเติบโตนั้นมาจากไหน มันสามารถนำไปสู่อะไรได้บ้าง และประเมินสิ่งที่สามารถเป็นไปได้ต่ำจนเกินไป เช่นเดียวกันกับเรื่องเงิน


4. คุณค่าสำคัญที่สุดของการมีเงิน คือการได้เป็นนายของเวลา
แม้จะได้ทำงานที่ตัวเองรัก แต่หากไม่สามารถควบคุมเวลาตัวเองได้เลย ก็ทำให้ทุกข์ใจได้เหมือนกัน ส่วนสิ่งของต่าง ๆ แม้ว่าจะเป็นของแพงดีมีคุณภาพมากแค่ไหน พอได้เป็นเจ้าของสุดท้ายก็เบื่อ แต่การได้เป็นนายของเวลา และการที่สามารถเลือกได้เสมอว่าจะทำอะไร กับใคร เมื่อไร นั่นคือสิ่งที่จะไม่มีวันเบื่อ


5. การสร้างความร่ำรวย และรักษาความร่ำรวย ใช้ทักษะที่ต่างกัน
คนที่ร่ำรวยขึ้นมาได้นั้นมักจะเป็นเพราะเขา “กล้าได้กล้าเสีย” จนสร้างเนื้อสร้างตัวขึ้นมาได้ แต่เมื่อมีเงินทองแล้ว การจะรักษาเงินทองให้อยู่ได้ต่อไปนั้น จำเป็นต้องมีอีกทักษะหนึ่งซึ่งแทบจะตรงข้ามกัน นั่นคือความระมัดระวังและความคิดหน้าคิดหลัง


6. คนที่อยู่ในตลาดอาจกำลังเล่นคนละเกมกับตนเอง
แต่ละคนเข้ามาในตลาดด้วยเหตุผลที่ต่างกัน สิ่งสำคัญคือต้องไม่ไป “จับสัญญาณผิด ๆ” ที่มาจากนักลงทุนที่มีเป้าหมายต่างจากตนเอง ไม่อย่างนั้นเวลาเห็นหุ้นราคาขึ้น อาจจะนึกว่าคนอื่นรู้ในสิ่งที่ไม่รู้ แล้วตามไปซื้อบ้าง เพียงเพื่อจะเห็นราคาร่วงในวันถัดมาเพราะคนที่เล่นคนละเกมกับตนเขาเทขาย


7. ปัจจัยสำคัญที่สุดในการลงทุนคือ “เวลา” ที่อยู่ในตลาด
95% ของมูลค่าทรัพย์สินทั้งหมดของ Warren Buffett นั้น เพิ่งงอกเงยหลังจากบัฟเฟตต์พ้นวัยเกษียณมาแล้ว มีนักลงทุนหลายคนที่ทำผลตอบแทนปีต่อปีสูงกว่า Buffett เสียอีก แต่เขาก็ไม่ได้ยิ่งใหญ่เท่าบัฟเฟต์ เพราะไม่ได้ลงทุนมานานเท่า ดังนั้นผลตอบแทนต่อปีจะมากแค่ไหน จึงอาจไม่สำคัญเท่าอยู่ในตลาดยาวนานแค่ไหน
ความรู้ทางการเงิน